अपने ही शहर में गुमनाम हैं दादा साहेब फाल्के, मेमोरियल बस नाम भर का, स्टूडियो खंडहर हो चुका
Raja Harishchandra Movie 110 Years - Dainik Bhaskar [Ground Report] From Dadasaheb Phalke Birth Place (Trimbak). महाराष्ट्र का नासिक शहर। यहां से 27 किमी दूर एक कस्बा है त्र्यंबक। त्र्यंबक प्रसिद्ध है ज्योतिर्लिंग त्र्यंबकेश्वर के लिए, लेकिन कम ही लोग जानते हैं कि इसी कस्बे में दादा साहेब फाल्के जन्मे थे
महाराष्ट्र का नासिक शहर। यहां से 27 किमी दूर एक कस्बा है त्र्यंबक। त्र्यंबक प्रसिद्ध है ज्योतिर्लिंग त्र्यंबकेश्वर के लिए, लेकिन कम ही लोग जानते हैं कि इसी कस्बे में दादा साहेब फाल्के जन्मे थे। जिन्होंने भारत की पहली फिल्म राजा हरिश्चंद्र बनाई। ये फिल्म 3 मई 1913 को रिलीज हुई थी। भारत में फिल्मों का सबसे बड़ा सम्मान भी इन्हीं के नाम पर है।
राजा हरिश्चंद्र की रिलीज के 110 साल पूरे होने पर हम पहुंचे उसी कस्बे त्र्यंबक में, जहां से दादा साहेब ने अपना सफर शुरू किया था। हैरानी की बात है कि जिस इंसान ने हिंदुस्तान को फिल्में बनाना और देखना सिखाया, उसी को उसके शहर में अब कोई नहीं जानता। हां, उनके नाम पर एक मेमोरियल जरूर बना है, लेकिन उसकी हालत भी कुछ खास ठीक नहीं है। दादा साहेब की निशानी के तौर पर कुछ तस्वीरें हैं, जो गूगल पर आसानी से मिल जाती हैं।
हमने मुंबई में रह रहे चंद्रशेखर पुसालकर से भी बात की, जो दादा साहेब फाल्के के नाती हैं। चंद्रशेखर ने हमारे साथ बातचीत में चौंकाने वाले खुलासे किए। उन्होंने बताया कि आखिरी दिनों में दादा साहेब फाल्के की हालत ठीक नहीं थी। उन्हें खाने के भी लाले थे। सरकार ने उनका फिल्म बनाने का लाइसेंस रद्द कर दिया था, जो उनके लिए बड़ा सदमा था और इसके दो दिन बाद ही वो चल बसे।
हमने त्र्यंबक शहर, दादा साहेब के पुराने घर और नासिक के उस मेमोरियल में जाकर देखा कि भारतीय सिनेमा को जन्म देने वाले के शहर में उनको जानने और समझने वाले लोग कितने हैं।
रिंग रोड पर 20 लोगों से पूछा, किसी को नहीं पता कौन है दादा साहेब फाल्के
त्र्यंबक शहर के बीचो-बीच श्रीमंत पेश्वे रोड के पास कुछ स्थानीय लोगों से जब दादा साहेब फाल्के के बारे में पूछा गया तो जवाब मिला, इस नाम का इस शहर में कोई नहीं है, पहले कभी रहे हों तो पता नहीं। करीब 20 लोगों से पूछने के बाद त्र्यंबक रिंग रोड स्थित अहिल्या गोविंद संगम स्थल के पुजारी ने हमें शहर के नामी गुरु पंडित समीर आर.पाणनकर के पास भेजा, जो शहर की अच्छी जानकारी रखते हैं। कुछ पुराने घरों से होते हुए हम उनके घर पहुंचे।
पं. पाणनकर वो पहले शख्स थे, जिनके लिए दादा साहेब फाल्के का नाम नया नहीं था। उन्होंने हमें एक नए पते पर भेजा, जो पहले दादा साहेब फाल्के का जन्मस्थान था, लेकिन अब यहां 5 मंजिला कृष्णा रेजेंसी होटल की बिल्डिंग है।
दादा साहेब फाल्के के जन्मस्थान पर अब उनकी याद के लिए सिर्फ एक तस्वीर है, जो होटल के रिसेप्शन पर लगी है। होटल से भी सही जानकारी ना मिलने पर हम पहुंचे 150 साल पुराने परशुराम मंदिर। मंदिर के पुजारी ने हमें राजन गुरु जी के पास भेजा, जो पिछले 500 सालों से पीढ़ी-दर-पीढ़ी परशुराम मंदिर में पूजा करते आ रहे हैं। राजन गुरुजी ने बताया कि उनके पिता चि. सिद्धेश्वर घैसास दादा साहेब फाल्के को जानते थे। उनके दादा जी शहर के बड़े पुजारी थे, जो दादा साहेब फाल्के के पिताजी गोविंद सदाशिव फाल्के को जानते थे, जो खुद भी त्र्यंबक में बड़े पुजारी थे।
राजन गुरुजी ने बताया कि ये सालों पहले की बात है, जो उनके पिताजी ने भी अपने बचपन में किस्से कहानियों में सुनी थी। दादा साहेब फाल्के बचपन में परशुराम मंदिर के पास ही नाटक किया करते थे, लेकिन जब उनके पिताजी को मुंबई के विल्सन कॉलेज में संस्कृत प्रोफेसर की नौकरी मिली तो पूरा परिवार बॉम्बे (अब मुंबई) शिफ्ट हो गया।
राजन गुरुजी ने तेलंग नाम के एक शख्स का भी जिक्र किया, जिनके परिवार के पास आज भी त्र्यंबकेश्वर की मुख्य पूजा करवाने की जिम्मेदारी है। इस परिवार के पूर्वज, दादा साहेब फाल्के के दोस्त हुआ करते थे, जिन्होंने फाल्के को पहला कैमरा खरीदने में भी मदद की थी। हालांकि गांव के लोगों को इस बात का अफसोस है कि दादा साहेब फाल्के की तरह उनके दोस्तों को पहली फिल्म का हिस्सा होने पर कोई क्रेडिट नहीं दिया गया।
राजन द्वारा हमें एक स्मरणिका दी गई, जो श्री परशुराम मंदिर के 150 साल पूरे होने पर छापी गई थी। इस स्मरणिका में भी दादा साहेब फाल्के के जन्म और उनके योगदान के लिए 3 पन्ने हैं।
दादा साहेब फाल्के के बचपन की कहानी, उनके गांव त्र्यंबक के पुजारी की जुबानी-
दादा साहेब फाल्के का जन्म 30 अप्रैल 1890 रात 8 बजे त्र्यंबक में हुआ था। उनके पिता का नाम गोविंद सदाशिव और मां का नाम द्वारकाबाई था। पिता त्र्यंबक के नामी पुजारी हुआ करते थे, जिन्हें पौराणिक कथाओं का अच्छा ज्ञान था। दादा साहेब फाल्के की शुरुआती पढ़ाई त्र्यंबक के स्कूल में ही हुई। बचपन से ही नाच-गाने और कला का शौक रखने वाले दादा साहेब फाल्के कम उम्र से ही अपने दोस्तों के साथ मिलकर परशुराम मंदिर के बाहर नाटक किया करते थे, जो पौराणिक कथाओं पर आधारित होते थे।
त्योहारों के मौके पर दीनानाथ मंगेशकर (लता मंगेशकर के पिता) भी अपनी मंडली के साथ त्र्यंबक पहुंचते थे और दादा साहेब फाल्के को उनके नाटकों में मदद करते थे। जब दादा साहेब फाल्के के पिता को बॉम्बे (अब मुंबई) में नौकरी मिली तो पूरा परिवार उनके साथ बॉम्बे रहने चला गया। जब उन्होंने पहली फिल्म राजा हरिश्चंद्र बनाने का फैसला किया तो पहला खत उन्होंने अपने त्र्यंबक के दोस्त बालाजी तेलंग को भेजा और उन्हें अपने पास बॉम्बे बुला लिया। पहली फिल्म की स्क्रिप्ट तैयार करने की जिम्मेदारी तेलंग को दी गई थी, क्योंकि वो पौराणिक कथाओं का अच्छा ज्ञान रखते थे। फिल्म में बालाजी तेलंग के बेटों नाथ तेलंग और दत्ता तेलंग को छोटे-मोटे रोल भी दिए गए।
फिल्म की शूटिंग त्र्यंबक के बीच बसे तालाब, पुराने अखाड़े और उसके आस-पास की जगहों पर की गई थी, जो अब पूरी तरह से बदल चुकी हैं।
शहर घूमने पर पता चलता है कि जिस शख्स ने भारत की पहली फिल्म बनाई, उसी के शहर में 110 साल बाद भी एक भी थिएटर नहीं है। इस शहर के लोगों को फिल्म देखने के लिए 27 किलोमीटर दूर नासिक जाना पड़ता है।
पोते ने घर बेचा, आज 5 मंजिला इमारत
त्र्यंबक के बाद हम नासिक पहुंचे, जहां दादा साहेब फाल्के ने अपनी जिंदगी के आखिरी 4 साल बिताए। नासिक में दादा साहेब फाल्के का घर गोले कॉलोनी में था, जिसका नाम था हिंद सिनेमा जनक आश्रम।
दादा की मौत के बाद उनके बेटे वहीं रहे, लेकिन आज उस जगह पर एक कॉमर्शियल अपार्टमेंट बन चुका है। दादा साहेब फाल्के के मूल निवास का पता लगाने जब हम गोले कॉलोनी पहुंचे तो वहां सिर्फ उनके नाम पर एक मॉन्यूमेंट खड़ा है, जिसकी स्थापना नगर पालिका ने 2004 में की थी। करीब 14-15 साल पहले उस जगह को तोड़कर वहां एक 5 मंजिला इमारत खड़ी कर दी गई है।
पड़ोसी ने बताया कि हमसे 10 साल पहले जब नरेंद्र मोदी गुजरात के मुख्यमंत्री थे तो एक सरकारी आदमी स्वर्णिम पत्रिका देने उनका घर ढूंढते हुए आया था, लेकिन कोई जानकारी ना मिलने पर वो खाली हाथ लौट गया। उसके बाद अब हम पहुंचे हैं।
इसके अलावा नासिक में स्थानीय लोगों से पूछने पर एक खंडहर की भी जानकारी मिली, जहां सालों पहले दादा का स्टूडियो हुआ करता था। हालांकि इस जगह के दादा साहेब फाल्के के स्टूडियो होने के कोई कागजी सबूत नहीं हैं।
सरकार ने बनवाया मेमोरियल, आज जर्जर हालत में
दादा साहेब फाल्के के नाम पर नासिक की पांडवलेणी गुफा के करीब एक मेमोरियल बनाया गया है, जहां एक कॉन्फ्रेंस हॉल में दादा साहेब की चंद तस्वीरों के अलावा कोई अलग जानकारी नहीं मिलती है। कोविड के चलते ये मेमोरियल करीब 2 सालों तक बंद पड़ा था, जिसे महज 6 महीने पहले ही दोबारा विजिटर्स के लिए खोला गया है। मेमोरियल में कहीं तस्वीरें गल रही हैं तो कहीं गंदगी भरी हुई है। दीवारों और जमीन पर पान और गुटके से बने थूक के निशान हैं।
साल 2020 में मेयर सतीष कुलकर्णी ने इस मेमोरियल की मरम्मत करवाने और यहां दादा साहेब फाल्के का एक विशाल स्टैच्यू बनाने के लिए 5 करोड़ रुपए का बजट अनाउंस किया था, लेकिन 3 साल बाद भी ना ही इस जगह की मरम्मत की गई और ना ही यहां कोई स्टैच्यू बनाया गया है।
इतनी जानकारी लेने के बाद हम नासिक से मुंबई पहुंचे, जहां दादा साहेब फाल्के ने पहली फिल्म राजा हरिश्चंद्र बनाई थी। यहां हम उनके नाती चंद्रशेखर पुसालकर से मिले जो आज दादा साहेब फाल्के को भारत रत्न दिलवाने की कोशिश में लगे हैं।
चंद्रशेखर ने कहा, ‘आज स्टार्स को स्टारडम मिल रहा है, सरकार को बड़ा रेवेन्यू मिल रहा है, दुनिया को अच्छा मनोरंजन मिल रहा है। इतना कुछ दादा ने दिया तो अब समय है उन्हें लौटाने का। उन्होंने कितने लोगों को रोजगार दिया। कोरोना के समय हमने देखा कि इंडस्ट्री बंद होने से कितने लोगों का रोजगार चला गया, कई लोग घर पर बैठ गए। इतना कुछ करने वाले दादा को मरणोपरांत भारत रत्न जरूर मिलना चाहिए।’
मैंने प्रधानमंत्री नरेंद्र मोदी को खत लिखा, लेकिन जवाब नहीं मिला
‘मैंने प्रधानमंत्री नरेंद्र मोदी को लेटर लिखा था। ये एक पॉलिटिकल इश्यू है और मुझे कोई जवाब नहीं मिला। मुझे लगता है कि महाराष्ट्र सरकार को सबसे पहले इसकी पहल करनी चाहिए। पहले महाराष्ट्र सरकार दादा को महाराष्ट्र रत्न देती है और आगे रिकमंड करती है तो भारत रत्न मिल सकता है। मैं यही सरकार से रिक्वेस्ट करता हूं।’
दादा साहेब फाल्के के नाम पर अवॉर्ड दिया गया, परिवार को नजरअंदाज किया गया
‘जब 1969 में दादा साहेब फाल्के के नाम पर अवॉर्ड दिया जाना शुरू हुआ तो परिवार को भी उसमें शामिल किया जाना चाहिए था, लेकिन ऐसा नहीं हुआ। अगर हम उसका हिस्सा होते तो हमें पता होता कि ये अवॉर्ड कैसे होते हैं। जो अवॉर्ड राष्ट्रपति के हाथों दिया जाता है, मुझे उससे कोई आपत्ति नहीं है, लेकिन जब देखता हूं कि उनके नाम से छोटे-मोटे कई अवॉर्ड चल रहे हैं तो मुझे ठेस पहुंचती है। अब तक हमें सिर्फ एक बार तब ही बुलाया गया था जब अमिताभ बच्चन को अवॉर्ड दिया गया था। हम परिवार हैं, हमें हर साल बुलाया जाना चाहिए। फाल्के के परिवार को नजरअंदाज किया गया है। क्या दो लोगों को बुलाना सरकार को महंगा पड़ेगा?’
40 के दशक में 3डी फिल्में बनाना चाहते थे दादा, लेकिन सरकार ने परमिशन नहीं दी
‘साउंड फिल्में आने के बाद दादा साहेब फाल्के की साइलेंट फिल्में लगातार फ्लॉप हो रही थीं। 1937 की गंगावतरण उनकी आखिरी फिल्म थी। चंद्रशेखर पुसालकर बताते हैं, फिल्मों से रिटायरमेंट लेने के बाद दादा साहेब फाल्के काफी चिड़चिड़े हो गए थे। उन्हें डायबिटीज थी और साथ ही फिल्मों से रिटायरमेंट लेने का फ्रस्ट्रेशन। उस समय दादा के बेटे प्रभाकर ने कहा कि दादा परेशान मत हो, हम अब भी कुछ कर सकते हैं। दादा ने पूछा क्या करेंगे, तो जवाब मिला हम 3डी में कुछ करेंगे। उन्होंने सरकार को 3डी फिल्में बनाने का प्रस्ताव दिया, लेकिन वॉर टाइम में उन्हें इसकी परमिशन नहीं मिली। दादा रोज पोस्ट ऑफिस इस उम्मीद में जाते थे कि शायद कोई जवाब मिलेगा, लेकिन कोई जवाब नहीं आया।’
फिल्म बनाने का लाइसेंस रद्द होने का सदमा बर्दाश्त नहीं कर सके दादा
‘14 फरवरी 1944 को एक हादसा हुआ, उनका लाइसेंस छीनकर उन्हें फिल्में बनाने से रोक दिया गया। वो ये बर्दाश्त नहीं कर सके। दो दिन बाद ही 16 फरवरी 1944 को उनका निधन हो गया। दादा की जिंदगी के आखिरी साल बेहद गरीबी में बीते। खाने-पीने को भी नहीं था, जो भी था वो साहूकारों के पास चला गया। मेरी नानी ने भी अपना सब कुछ दे दिया।’
फिल्म इंडस्ट्री की सिल्वर जुबली में दादा को नहीं दिया गया सम्मान
‘1939 में फिल्म इंडस्ट्री की सिल्वर जुबली होने पर सेलिब्रेशन किया गया। कई नामी हस्तियों को इंडियन सिनेमा, चर्च गेट पर हुए एक कार्यक्रम के दौरान स्टेज पर बुलाया गया, लेकिन दादा को आम लोगों के साथ बैठाया गया था। उस समय पृथ्वीराज कपूर की नजर जब दादा पर गई तो वो हाथ पकड़कर उन्हें स्टेज पर ले आए।
दादा साहेब इस कार्यक्रम के लिए कुछ लिखकर लाए थे, लेकिन जब उन्होंने वो पन्ना पढ़ना शुरू किया तो वो भावुक हो गए। ऐसे में गजानंद जागीरदार ने उनसे वो पन्ना लिया और पढ़ना जारी रखा। उसमें लिखा था कि आज मुझे महाभारत के कण्वमुनि और शकुंतला की याद आ गई। शकुंतला की शादी राजा दुष्यंत से हुई तो सादगी में पली बढ़ी लड़की जब राजा के घर गई तो कण्वमुनि को जितनी खुशी हुई, उतनी ही खुशी आज मुझे हो रही है कि मेरी बेटी फिल्म इंडस्ट्री आज 25 साल की हो गई। जहां एक आंख में खुशी के आंसू हैं वहीं दूसरी आंख से मैं वाकई रो रहा हूं, क्योंकि आज फिल्म इंडस्ट्री मुझसे पूछती है कि क्या सबूत है कि मैंने उसे बनाया।’
यहां पढ़िए, फिल्म राजा हरिश्चंद्र के बनने की पूरी कहानी दादा साहेब फाल्के के नाती चंद्रशेखर की जुबानी
लोग मेरे नानाजी को पागल कहते थे, फिल्म बनाने के जुनून में चली गई थी उनकी आंखों की रोशनी, नानी ने अपने गहने गिरवी रख कर पैसे जुटाए जिससे फिल्म बन सकी। जब राजा हरिश्चंद्र बनाने का फैसला किया तो आम लड़कियां तो छोड़िए तवायफों ने भी फिल्म में काम करने से इनकार कर दिया। इस कारण एक लड़के को फिल्म की हीरोइन बनाना पड़ा।
पूरी कहानी पढ़ने के लिए यहां क्लिक करें